

**INFORMACIJA DĖL 2019 METŲ BRANDOS EGZAMINŲ POKYČIŲ IR BAZINĖS MOKYKLOS**

Šių metų rugpjūčio 30 d. Lietuvos Respublikos švietimo ir mokslo ministro įsakymu Nr. V-709 patvirtintas 2019 metų Brandos egzaminų vykdymo tvarkaraštis, o tos pačios dienos įsakymu Nr. V-711 – Brandos egzaminų organizavimo ir vykdymo tvarkos aprašo pakeitimai. Atkreiptinas dėmesys, kad minėti dokumentai patvirtinti iki naujų mokslo metų pradžios. Todėl informuojame apie pagrindinius 2019 metų brandos egzaminų organizavimo ir vykdymo pokyčius.

Šiais metais ankstinamas 2019 metų brandos egzaminų pasirinkimas: prašymus abiturientai, apie pasirinktus menų, technologijų brandos egzaminus, brandos darbą turi pateikti mokyklų, gimnazijų vadovams iki einamųjų metų rugsėjo 25 dienos (jie bus vykdomi spalio – balandžio mėn.), o dėl kitų egzaminų – iki spalio 24 dienos.

Ilginamas brandos darbo atlikimo laikas ir leidžiama rinktis brandos darbą III gimnazijos klasių mokiniams.

Ankstinamas iki gruodžio 13 dienos egzaminų centrų steigimas ir vykdymo komandų skyrimas.

Brandos darbo ir mokyklinių brandos egzaminų darbų vertinimo centrai ir vertinimo komisijos skiriami iki 2019 m. vasario 10 d.

2019 metų brandos egzaminų pagrindinė sesija prasidės balandžio 24 d. ir baigsis birželio 20 d., pakartotinė sesija tęsis nuo birželio 21 d. iki liepos 11 d.

Tam, kad kandidatai anksčiau galėtų gauti rezultatus, nebūtų didinami vertinimo administravimo kaštai ir reikiami žmogiškieji ištekliai, būtų užtikrinamas vertinimo patikimumas, planuojama 6–7 valstybinių brandos egzaminų kandidatų darbus vertinti elektroniniu nuotoliniu būdu.

Trakų rajono savivaldybės administracijos direktoriaus 2018 m. rugsėjo 7 d. įsakymu Nr. P2E- 658 **Trakų gimnazija (Birutės g. 44, Trakai, tel. (8 528) 55 670) paskirta 2019 metų brandos egzaminų bazine mokykla.** Trakų gimnazija priims eksternų prašymus laikyti brandos egzaminus, organizuos ir vykdys mokyklinių brandos egzaminų pakartotinę sesiją, pakartotinės sesijos mokyklinių brandos egzaminų darbų vertinimą ir mokyklinius brandos egzaminus laikiusių kandidatų apeliacijų nagrinėjimą. Brandos egzaminų organizavimo ir vykdymo tvarkos aprašo 2.8 punkte apibrėžta: „**Eksternas** – asmuo, įgijęs vidurinį išsilavinimą Lietuvoje ar užsienyje, arba užsienio šalies mokyklos vidurinio ugdymo programos baigiamosios klasės mokinys, pageidaujantis laikyti brandos egzaminą“. Eksternai, planuojantys brandos egzaminus laikyti 2019 metais, galės teikti prašymus Trakų rajono savivaldybės, kurioje gyvena, Trakų gimnazijos – bazinės mokyklos vadovui. Kandidatai be lietuvių kalbos ir literatūros brandos egzamino gali rinktis ir laikyti ne daugiau kaip 6 dalykų brandos egzaminus. Brandos egzaminų organizavimo ir vykdymo tvarkos apraše numatyta, kad eksternai, norintys laikyti brandos egzaminus pagrindinės sesijos metu, prašymus turi pateikti **iki spalio 24 dienos savivaldybės bazinės mokyklos direktoriui**. Eksternai, nepateikę prašymų iki spalio 24 d., galės teikti pasibaigus prašymų teikimo laikui, bet ne vėliau kaip likus 7 darbo dienoms iki pakartotinės sesijos pradžios. Tokiais atvejais prašymus eksternai teiks jau ne Trakų gimnazijos, bet Kauno miesto administracijos direktoriaus paskirtos bazinės mokyklos vadovui ir laikys pasirinktus brandos egzaminus pakartotinėje sesijoje. Eksternai gali laikyti visus egzaminus, išskyrus brandos darbą, menų, technologijų mokyklinius brandos egzaminus, gimtosios kalbos (baltarusių, lenkų, rusų, vokiečių) mokyklinio brandos egzamino I dalį. Prašymus galima pateikti tik vieną kartą vienoje bazinių mokyklų. Pateikdamas prašymą bazinės mokyklos vadovui **eksternas privalo pateikti:**

**1. Asmens tapatybę patvirtinantį dokumentą** (asmens tapatybės kortelę, pasą ar leidimą gyventi Lietuvoje) arba vairuotojo pažymėjimą.

**2. Vidurinį išsilavinimą liudijantį dokumentą** (brandos atestatą, profesinės ar aukštesniosios mokyklos diplomą (jei vidurinis išsilavinimas įgytas Lietuvoje).

**3. Jei vidurinis išsilavinimas įgytas užsienyje bent vieną iš žemiau išvardintų dokumentų ar patvirtintą jo kopiją:**

**3.1. ar švietimo ir mokslo ministro įsakymą dėl vidurinio išsilavinimo pripažinimo;**

**3.2. ar studijų kokybės vertinimo centro pažymą, kuria vidurinį išsilavinimą liudijanti kvalifikacija įvertinta lygiaverte arba lygiaverte su sąlyga, kad bus išlaikyti brandos egzaminai.**

**4**. **Užsienio šalies mokyklos mokinys** – užsienio šalies mokyklos išduotą dokumentą, liudijantį, kad asmuo mokosi vidurinio ugdymo programos baigiamojoje klasėje.

**5. Kvitą, patvirtinantį pinigų įmoką už pasirinktu brandos egzaminus.**

Teikdamas prašymą eksternas sumoka 14,48 euro už kiekvieną pasirinktą dalyko brandos egzaminą. Bazinė mokykla gautas įmokas perveda į pajamų, gaunamų už teikiamas paslaugas, sąskaitas ir naudoja jas eksternų registravimo, brandos egzaminų organizavimo, vykdymo ir vertinimo išlaidoms apmokėti.

Informaciją parengė Trakų rajono savivaldybės

administracijos Švietimo skyriaus vyriausioji specialistė Regina Žukienė